Polisieminister nooi wit jeug om aan te sluitPolisieminister Fikile Mbalula tydens die uitpasseringsparade (Vrydag, 22 Desember 2017) Foto: ANA Fikile Mbalula, die minister van polisie, het Vrydag tydens die uitpasseringsparade van meer as 3 000 polisiebeamptes gesê die Suid-Afrikaanse regering wil hê meer wit burgers moet by die Suid-Afrikaanse Polisiediens aansluit. “Die kwessie dat die wit jeug [nie by die polisiediens aansluit nie] is kommerwekkend, want ek dink ons kan beter doen wat getalle betref. Dit sal op ons radar wees, om meer beamptes aan te stel. Ek het die punt gemaak dat hulle na vore moet kom om in ŉ demokratiese Suid-Afrika te dien,” het Mbalula by die polisie-akademie, wes van Pretoria, gesê. Die polisiediens het landswyd verskeie uitpasseringsparades by verskillende polisieopleidingsakademies vir die meer as 3 000 nuut opgeleide polisiebeamptes gehou. Die jong mans en vroue het hul basiese opleiding voltooi. Die uitpasseringsparades is gehou in Pretoria, by die Bhisho-akademie in die Oos-Kaap en Bishop Lavis in die Wes-Kaap. Die beamptes wat Vrydag aan die parade deelgeneem het, is die tweede inname wat gradueer uit die hersiene Basiese Polisieopleidingsprogram wat in 2016 ingestel is. Die hersiene program sluit ook ŉ induksiefase van een maand in, wat ten doel het om die beamptes vertroud te maak met die omgewing van ŉ polisiestasie en die algehele basiese aktiwiteite van die gemeenskapsdienssentra. Die beamptes sluit ná hierdie fase vir agt maande aan by een van die polisieopleidingsakademies waar hulle as polisiebeamptes opgelei word. Die opleiding is ŉ kombinasie van teorie en praktyk. Sodra hulle die opleiding afgehandel het, word hulle as konstabels ontplooi na verskeie polisiestasies landswyd en hulle voltooi dan ŉ proeftydperk van een jaar, wat as ŉ in-diens-opleidingsprogram beskou word. Altesaam 3 499 nuut opgeleide polisiebeamptes, insluitend 935 vroulike beamptes, is betyds voor die feesseisoen ontplooi. Genl. Khehla Sitole, nasionale polisiekommissaris, het Vrydag die nuwe beamptes gelukgewens en hulle aangemoedig om hul vaardighede en kennis aan te wend by die verskeie polisiestasies landswyd. “Lede, julle gaan voordurend moet bly leer en aanwend wat julle geleer is, om jul polisiëringsvaardighede te verbeter. As ŉ polisiebeampte moet jou fokus altyd die burgers van hierdie land wees, die mense wat jy moet dien en beskerm. Gebruik hierdie mag met ŉ sin van verantwoordelikheid, en wees altyd eties in dit wat jy doen. Behandel almal met respek. Respek en nederigheid sal jou op die regte pad hou, selfs wanneer misdadigers jou probeer omkoop. Leef en werk só dat jou kollegas en die gemeenskap jou sal respekteer.”